……………………………….

………………………………. г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО И ХРАНИТЕ****Г-Н КИРИЛ ВЪТЕВ** | **ОДОБРИЛ,****МИНИСТЪР НА ЗЕМЕДЕЛИЕТО И ХРАНИТЕ:****КИРИЛ ВЪТЕВ** |

# ДОКЛАД

# от доц. д-р Деян Стратев – заместник-министър на земеделието и храните

**Относно:** Проект на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството

**УВАЖАЕМИ ГОСПОДИН МИНИСТЪР,**

На основание чл. 66 във връзка с чл. 65, т. 2 от Закона за подпомагане на земеделските производители, внасям за одобрение проект на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

**Причини, които налагат приемането на акта**

На 07.12.2022 г. Европейската комисия одобри Стратегическия план за развитие на земеделието и селските райони на Република България за периода 2023 – 2027 г. (Стратегическия план), в който са заложени интервенциите в сектора на пчеларството. С приемането на Закона за изменение и допълнение на Закона за подпомагане на земеделските производители (обн., ДВ, бр. 102 от 23.12.2022 г.) е създадена законовата рамка, която дава възможност за прилагане на Стратегическия план от началото на 2023 година. Със същия е въведена и законовата делегация за издаване на подзаконовите нормативни актове за видовете интервенции за отделните сектори. В тази връзка е приета Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството (oбн., ДВ, бр. 54 от 23.06.2023 г.) (Наредба № 8 от 2023 г.).

Съгласно изискването на чл. 44, ал. 1 от Наредба № 8 от 2023 г. изпълнителният директор на Държавен фонд „Земеделие“ (ДФ „Земеделие“) определя със заповед периода на прием на заявления за подпомагане, който е не по-кратък от пет работни дни. Предвид факта, че интервенциите от Стратегическия план в сектора на пчеларството се прилагат за първа година и с оглед на това, че съгласно изискванията на Закона за подпомагане на земеделските производители подаването на заявления за подпомагане ще се осъществява само с квалифициран електронен подпис чрез Системата за електронни услуги (СЕУ), изпълнителният директор на ДФ „Земеделие“ определи период за прием от 17.07.2023 г. до 26.07.2023 г. Във връзка с това, че в периода на прием кандидатите имат право да променят и оттеглят заявленията си, то обработката на заявленията от ДФ „Земеделие“ започна на 27.07.2023 г.

Съгласно изискванията на чл. 46 от Наредба № 8 от 2023 г. след подаване на заявленията за подпомагане, но не по-късно от два месеца след края на съответния период на прием на заявления, ДФ „Земеделие“ извършва всички административни проверки и проверки на място, и одобрява или отхвърля подадените заявления. Горепосоченият срок може да бъде удължаван, когато е изпратено уведомително писмо за отстраняване на нередовности, като се удължава със срока на получаване на отговор, както и в други случаи. Предвид обстоятелството, че кандидатите ще подават за първи път заявления чрез СЕУ, ДФ „Земеделие“ очаква броят на изпратените писма за отстраняване на нередовности да бъде голям.

С оглед на гореизложеното, оптималният срок за обработка на заявленията за подпомагане и сключването на договори с одобрените кандидати може да приключи на 30.09.2023 г., когато ще бъде изтекъл срокът за подаване на заявление за плащане, който съгласно чл. 52, ал. 1 от Наредба № 8 от 2023 г. е до 31 август 2023 г. Посоченото ще доведе до невъзможност за отчитане на извършените разходи с подаване на заявления за плащане от кандидатите, което от своя страна създава опасност от неусвояване на предвидените финансови средства (в размер на 40 % от Европейския фонд за гарантиране на земеделието и 60 % от националния бюджет). В тази връзка в предложения проект на Наредба за изменение и допълнение на Наредба № 8 от 2023 г. е променен срока за подаване на заявления за плащане от 31 август на 30 септември за финансовата 2023 г., която е първата година на прилагане на интервенциите от Стратегическия план в сектора на пчеларството.

Допълнително в проекта на Наредба е прецизирана разпоредба, свързана с реда за връщане на недължимо платена финансова помощ по интервенциите, като се препраща към Закона за подпомагане на земеделските производители, с оглед постигане на по-голяма яснота. Прецизирани са и разпоредби в приложение № 1 и приложение № 4 от Наредба № 8 от 2023 г. с оглед отстраняване на техническа грешка.

**Цели**

С предлагания проект на нормативен акт се цели ефективно управление на средствата в сектора на пчеларството чрез създаване на възможност за отчитане на извършените разходи с подаване на заявленията до 30 септември 2023 г.

**Очаквани резултати от прилагането на акта**

С приемането на проекта на Наредба се очаква да се създаде възможност за успешното прилагане на секторните интервенции в областта на пчеларството през първата година и избягване на опасността от неусвояване на определените финансови средства от Европейския фонд за гарантиране на земеделието и от националния бюджет.

**Анализ за съответствие с правото на Европейския съюз**

Проектът на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството не е свързан с транспониране в националното законодателство на нормативни актове на институциите на Европейския съюз, поради което не е приложена таблица на съответствие с правото на Европейския съюз.

**Финансови и други средства, необходими за прилагането на новата уредба**

Предложеният проект на нормативен акт не води до въздействие върху държавния бюджет и не са необходими допълнителни разходи/трансфери и други плащания.

Проектът на Наредба не предвижда и допълнителни разходи за неговите адресати.

**Информация за проведените обществени консултации**

На 27.07.2023 г. проектът на Наредба е представен за предварителна обществена консултация по електронен път на представителите на неправителствени организации в сектора на пчеларството с 4-дневен срок за предложения и становища. Направените целесъобразни бележки и предложения са отразени.

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни. Причините за предоставяне на по-кратък срок са свързани със спешната необходимост от нормативна промяна на срока за подаване на заявленията за плащане от кандидатите по интервенциите в сектора на пчеларството. Тъй като действащият срок е до 31 август 2023 г., то промяната на „30 септември“ следва да влезе в сила преди неговото изтичане. Целта е да се защитят финансовите интереси на кандидатите и да се избегне невъзможността за отчитане на извършените от тях разходи с подаване на заявленията за плащане, което ще доведе до неусвояване на предвидените за страната финансови средства, заложени в Стратегическия план.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 66 във връзка с чл. 65, т. 2 от Закона за подпомагане на земеделските производители, предлагам да издадете приложената Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството.

|  |  |
| --- | --- |
| **Приложения:**  | 1. Проект на Наредба за изменение и допълнение на Наредба № 8 от 2023 г. за условията и реда за прилагане на интервенциите от Стратегическия план за развитие на земеделието и селските райони за периода 2023 – 2027 г. в сектора на пчеларството;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществената консултация;
5. Постъпили предложения и становища от проведената обществена консултация.
 |

**ДОЦ. д-р ДЕЯН СТРАТЕВ**

*Заместник-министър*